**Μια εβδομάδα στο Torre del Greco της Ιταλίας με το πρόγραμμα Erasmus+**

Πριν από λίγες μέρες επέστρεψα από ένα καταπληκτικό ταξίδι στην Ιταλία. Οι εμπειρίες που απέκτησα είναι αμέτρητες και οι άνθρωποι που γνώρισα το ίδιο. Η δυνατότητα που μου δόθηκε να ταξιδέψω σε αυτό το μέρος με τους συμμαθητές και τους καθηγητές μου είναι ένα από τα μεγαλύτερα δώρα που μου έχουν κάνει ποτέ.

Η εκδρομή μας ξεκίνησε από το αεροδρόμιο της Αθήνας, όπου μαθητές και καθηγητές περιμέναμε με μεγάλη ανυπομονησία την πτήση μας για Νάπολη. Αφού περάσαμε τους ελέγχους και φτάσαμε στο χώρο αναμονής του αεροπλάνου, αγοράσαμε μερικά σνακ για το ταξίδι και επιβιβαστήκαμε στο αεροπλάνο. Το ταξίδι μας ξεκίνησε. Μετά από μιάμιση ώρα προσγειωθήκαμε στη Νάπολη κι από κει με minibus φτάσαμε στην πόλη που θα μας φιλοξενούσε στο Torre del Greco.

Οι καρδίες μας χτυπούσαν όλο και πιο δυνατά και τα χαμόγελα των παιδιών μεγάλωναν κάθε λεπτό. Είχαμε άγχος: Τι θα νομίζουν για μας; Θα μας συμπαθήσουν; Θα περάσουμε καλά; Θα γελάσουμε; Θα βαρεθούμε; Τόσα πολλά ερωτήματα στα μυαλά μας που ούτε που καταλάβαμε πότε φτάσαμε στο ξενοδοχείο όπου μας περίμεναν οι νέοι μας φίλοι.

Αφού κατεβήκαμε από το λεωφορείο, μας υποδέχτηκαν με τον καλύτερο τρόπο και αμέσως νιώσαμε τη χαρά και την αγάπη της όμορφης Ιταλίας. Γνωριστήκαμε και αγκαλιαστήκαμε και σαν παλιοί φίλοι συζητήσαμε.

Η πρώτη μέρα στο σπίτι μπορώ να πω ότι ήταν λιγάκι δύσκολη. Η κατάσταση ανάμεσα σε εμάς και τα παιδιά που μας φιλοξενούσαν ήταν λίγο αμήχανη. Αλλά σύντομα το ξεπεράσαμε και δέσαμε σαν οικογένεια.

Η φιλοξενία ήταν υπέροχη και δεν μας έλειψε τίποτα. Οι γονείς της νέας μου φίλης ήταν σαν δικοί μου γονείς. Μπορούσα να κινηθώ με άνεση και δεν υπήρχε κανένα πρόβλημα.

Η Ιταλία είναι μια υπέροχη χώρα και οι άνθρωποι το ίδιο. Οι στιγμές που έζησα με τα παιδιά είναι αξέχαστες και οι φίλοι που απέκτησα αμέτρητοι. Οι εμπειρίες θα μείνουν στη μνήμη μου για πάντα.

Κατά τη διάρκεια του ταξιδιού, πήγαμε σε πάρα πολλά μέρη και μάθαμε πολλά καινούρια πράγματα, όσον αφορά τα κοράλλια, τα φυτά του Βοτανικού Κήπου, το εκπαιδευτικό σύστημα της Ιταλίας και πολλά άλλα.

Τα παιδιά που γνώρισα ήταν φοβερά! Δεν πρόκειται να τους ξεχάσω ποτέ. Είπαμε τόσα πολλά αστεία, γελάσαμε, χορέψαμε, τραγουδήσαμε, μάθαμε, συζητήσαμε…

Κυρία Μαγαλιού, σας ευχαριστώ πάρα πολύ που με επιλέξατε να συμμετέχω στο πρόγραμμά σας και θα ήθελα να σας πω ότι αυτήν η εβδομάδα ήταν η καλύτερη εβδομάδα της ζωής μου και δεν πρόκειται να την ξεχάσω ποτέ. Εύχομαι πολλά παιδιά να έχουν τη δυνατότητα να ζήσουν μία εμπειρία σαν κι αυτή στη ζωή τους.

Χατζηγάκη Κατερίνα (Γ4)